Якія нітачкі звязваюць сёння Індыю і Беларусь, што думаюць індыйцы пра нас і нашу краіну? Мы вырашылі спытаць пра тое ў людзей, што жывуць сярод нас. Таму і зазірнулі на Камароўскі рынак — самае шматнацыянальнае месца ў Мінску. Там сустрэлі добразычлівага, вельмі адкрытага прадаўца індыйскіх тавараў. Бікаш Нахар прыехаў з Калькуты. “Займаюся гэтым бізнэсам з 2006 года, — ціхім, спакойным голасам расказвае ён. — Тут ёсць добры попыт на спецыі, прычым ён увесь час расце. Пэўна, таму, што людзі цікавяцца нашай культурай. Мы, у адрозненне ад краін Захаду, выкарыстоўваем нашы спецыі не толькі пры гатаванні ежы, але і як лекі... У Мінску я ўжо 30 гадоў! Да 1986-га пажыў у Тбілісі, пасля перабраўся у Беларусь. Яе адразу палюбіў, бо тут мне — камфортна”.